  Майя Бывальцева Туннэ, 11-тӥ толсуре, Удмуртиысь эмъюртъёслэн но ӝог эмъюрттэт сётӥсь станциослэн валтӥсь эмчиоссылы 22 выль автомобильёслэсь, со пӧлын кык реанимобиль, усьтонъёссэс сётӥзы. Быдэн ньыль машина басьтӥзы Сарапулысь но Глазкарысь эмъюртъёс, куинез Воткае кошкизы. Реанимобильёсты Ижкарысь ӝог эмъюрттэт сётӥсь станцилы висъязы. Озьы ик выль техника басьтӥсьёс пӧлын Можга, Балезино, Вавож, Грак, Эгра, Кияса, Сюмси но Ува ёросъёсысь эмъяськонниос. Куд-огез ӵуказе ик ужаны потозы ни. Кызьы пусйиз Удмуртиысь кивалтэтлэн тӧроез Ярослав Семёнов, эм техникаез выльдон, эмъюрттэтлэсь ӝоглыксэ но ӟечлыксэ будэтон — тазалыкез утён удысын одӥгез валтӥсь ужпум. Туннэ вуэм автомобильёсты басьтыны Удмуртилэн коньдэтысьтыз 75 миллион манет висъямын. Арлы чакланъёсын оглом 60 машина, эшшо 38 автомобиль федерал коньдонэн басьтэмын луоз Ярослав Семёнов, Удмуртиысь кивалтэтлэн тӧроезКивалтэтлэн тӧроез машинаосы Удмуртиысь предприятиосын лэсьтэм тӥрлык пуктэмын шуыса пусйиз — электрокардиографъёс «Аксион» заводын поттэмын, отын ик реанимобильёслы дефибрилляторъёс. Ӝог эмъюрттэт сётӥсь машинаос Удмуртие кайта но вуозы. Соослэн лыдзы коньдон висъямлэсь но ёросъёсын техникаез воштыны кулэлыклэсь потоз. Тодэ вайытом, кылем арын элькун коньдэт чотын 26 автомобиль басьтэмын вал. Санитар транспортэз Удмуртилэн но Россилэн коньдэтъёссы, ӟечлэсьтӥсь фондъёс но ужбергатӥсьёс чотын выльдонъя рос-прос уж 2015-тӥ ар пумын кутскизы. Таяз арын басьтэм машинаосты лыдӟыса, ӝог эмъюрттэт сётӥсь автопарк 70 процентлы выльдэмын луоз. Тегъёс: Тазалык Удмуртия Тазалыкезутёнъяминистерство эмъяськонниос ӝогэмъюрттэтсётон  